Minister wil meer polisie op N3 hêArgieffoto. (Foto: ER24) Aanvalle op vragmotors op die N3, die hoofpad tussen Durban en Gauteng, duur voort ondanks ingrypings van die nasionale departement van vervoer. “Dit dreig om die N3 onbruikbaar te maak en dit is natuurlik onaanvaarbaar,” het Fikile Mbalula, minister van vervoer, Sondag in ŉ verklaring gesê. “Daar behoort geen vrees op ons paaie te wees nie. “Die aktiwiteite terroriseer nie net die vragvervoerbedryf nie, maar ook motoriste wat geregtig is op die veilige gebruik van paaie, vry van geweld.” Die minister het ŉ beroep gedoen vir ŉ sterker teenwoordigheid van die polisie en ander wetstoepassingsagentskappe langs die N3 en verbindingsroetes. ŉ Interministeriële taakspan het sedert 3 Junie vir drie dae in Durban saam met belanghebbendes en rolspelers vergader om die gewelddadige aanvalle op vragmotors, veral op die N3, te bespreek en die impak daarvan op die vragvervoerbedryf. “Die taakspan maak vordering en moet ruimte gegun word om hul werk te doen. Ons gaan nie met geweld en vrees hierdie situasie oplos nie.” Volgens Mbalula moet aanvalle op openbare paaie as ŉ hoër kategorie van misdadigheid geklassifiseer word. Die minister se plan om die kwessie hok te slaan sluit ŉ multidissiplinêre reaksiespan in. Verder moet planne om die onwettige indiensneming van ongedokumenteerde immigrante te beëindig ondersoek word, so ook die implementering van vaardigheidsontwikkelingsinisiatiewe vir plaaslike bestuurders, die daarstelling van ŉ databasis van werklose bestuurders en ŉ hersiening van wetgewing rakende werkspermitte. “Ons kan nie toelaat dat enige dele van die land as ontoegangbaar verklaar word nie,” het die minister gesê.